
–	uzimajući u obzir izjavu glavnog tajnika UN-a od 13. travnja 2024. o napadima Islamske Republike Irana na Izrael,
–	uzimajući u obzir izjavu čelnika zemalja skupine G7 od 14. travnja 2024. o napadu Irana na Izrael,
–	uzimajući u obzir izjavu Visokog predstavnika Unije za vanjske poslove i sigurnosnu politiku u ime Europske unije od 14. travnja 2024. o Iranu,
–	uzimajući u obzir izjavu glasnogovornika Europske službe za vanjsko djelovanje (ESVD) od 3. travnja 2024. o napadu u Damasku,
–	uzimajući u obzir Odluku Vijeća (ZVSP) 2023/1532 od 20. srpnja 2023. o mjerama ograničavanja s obzirom na vojnu potporu Irana agresivnom ratu Rusije protiv Ukrajine[footnoteRef:1], [1:  	SL L 186, 25.7.2023., str. 20.] 

–	uzimajući u obzir EU-ov popis terorista i Zajedničko stajalište Vijeća 2001/931/ZVSP, u kojem se utvrđuju kriteriji za uvrštenje osoba, skupina i subjekata na taj popis[footnoteRef:2], [2:  	SL L 344, 28.12.2001., str. 93.] 

–	uzimajući u obzir zaključke Europskog vijeća od 17. travnja 2024.,
–	uzimajući u obzir relevantne rezolucije Vijeća sigurnosti UN-a i Opće skupštine UN-a,
–	uzimajući u obzir međunarodno humanitarno pravo, posebno Haške konvencije iz 1899. i 1907. te Ženevske konvencije iz 1949. i njihove dodatne protokole,
–	uzimajući u obzir Bečku konvenciju o diplomatskim odnosima iz 1961.,
–	uzimajući u obzir izjavu EU-a Vijeću guvernera Međunarodne agencije za atomsku energiju (IAEA) od 12. rujna 2023. o provjeri i praćenju u Iranu s obzirom na Rezoluciju Vijeća sigurnosti UN-a 2231 (2015),
–	uzimajući u obzir Ugovor o neširenju nuklearnog oružja iz 1970.,
–	uzimajući u obzir članak 132. stavke 2. i 4. Poslovnika,
A.	budući da je 13. travnja 2024. Iran prvi put napao izraelski teritorij ispaljivanjem više od 300 bespilotnih letjelica i projektila; budući da su Izrael, SAD, Ujedinjena Kraljevina i Francuska presreli većinu tih bespilotnih letjelica i projektila te su omogućili zračno izviđanje i obranu s teritorija Jordana; budući da je pet projektila ipak pogodilo izraelski teritorij, odnosno izraelsku bazu zračnih snaga Nevatim, pri čemu je ozbiljno ozlijeđena sedmogodišnja djevojčica iz arapske beduinske zajednice u Izraelu; budući da je svih 170 bespilotnih letjelica i 30 krstarećih projektila presretnuto prije ulaska na izraelski teritorij, dok su izraelski sustavi raketne obrane presreli 105 od 110 balističkih projektila; budući da je prije i tijekom napada Hezbolah također lansirao rakete prema Golanskoj visoravni te da su hutisti napali izraelski teritorij;
B.	budući da je 1. travnja 2024. iranski konzulat u Damasku u Siriji bombardiran u zračnom napadu koji se uvelike pripisuje Izraelu i u kojem je ubijeno sedam časnika, uključujući dvoje viših iranskih generala Islamske revolucionarne garde (IRGC), a ranjeno još 13 osoba; budući da se iranski konzulat u Damasku navodno koristio za izvođenje 150 napada na američke i izraelske mete u regiji; budući da je nakon bombardiranja Iran pozvao na „kažnjavanje i osvetu”; budući da se Bečkim konvencijama o diplomatskim i konzularnim odnosima pruža zaštita diplomatskim prostorima; budući da su sve članice Vijeća sigurnosti UN-a izrazile zabrinutost i pozvale na smirivanje napetosti; budući da su dužnosnici SAD-a potvrdili da je Izrael u sklopu odmazde tijekom noći 19. travnja 2024.  proveo određene vojne operacije u obliku napada bespilotnim letjelicama u središnjoj pokrajini Esfahan;
C.	budući da su EU, Ujedinjena Kraljevina, SAD i drugi jednoglasno osudili napade i pozvali obje strane na smirivanje napetosti;
D.	budući da su gnjusni teroristički napadi Hamasa u Izraelu 7. listopada 2023., tijekom kojih su njegovi operativci brutalno ubili uglavnom civile, oteli 253 osobe i odveli ih kao taoce u pojas Gaze te njih 112 pustili na slobodu, imali duboke i štetne učinke na stabilnost cijelog Bliskog istoka; budući da je izraelski rat protiv terorista Hamasa u pojasu Gaze koji je uslijedio nakon toga doveo do nerazmjernog vojnog odgovora u kojem su ubijeni deseci tisuća civila, uključujući brojne humanitarne radnike i novinare, te je prouzročio katastrofalnu humanitarnu situaciju, uključujući dosad nezabilježene razine gladi, zbog nedostatka sigurnog i neometanog pristupa humanitarnoj pomoći za stanovništvo; budući da su događaji od 7. listopada 2023. imali duboke i štetne učinke na stabilnost cijelog Bliskog istoka;
E.	budući da Iran na okupiranim palestinskim područjima pruža financijsku i logističku potporu terorističkoj organizaciji Hamasu;
F.	budući da su stotine raketa i zračnih napada koje su Hezbolah, njegovi saveznici i Izrael pokrenuli od 7. listopada 2023., pogodili Južni Libanon i sjeverni Izrael, što je uzrokovalo raseljavanje 60 000 Izraelaca i 30 000 Libanonaca; budući da su izraelski zračni napadi u Libanonu bili usmjereni na pripadnike Hezbolaha i Hamasa;
G.	budući da je Iran doveo paravojne postrojbe iz Libanona, Iraka, Irana i Afganistana u Siriju radi suzbijanja otpora i kontroliranja teritorija pod sirijskim režimom; budući da od 7. listopada 2023. paravojne postrojbe u Siriji koje podupire Iran pojačano lansiraju bespilotne letjelice i rakete prema Izraelu;
H.	budući da je Asadov režim, iranski saveznik u Siriji, između 2011. i 2015. opkolio, granatirao i izazvao glad u kampu Jarmouk, najvećem palestinskom izbjegličkom kampu u Siriji, pri čemu su ubijene stotine civila te je raseljeno više od 200 000 palestinskih izbjeglica;
I.	budući da su paravojne postrojbe koje podupire Iran u Iraku vršile štetni politički i vojni utjecaj, djelujući izvan kontrole nacionalnih obrambenih tijela; budući da su posebno ciljale vojne baze SAD-a, kao i iračku regiju Kurdistan; budući da je proiranska paravojna postrojba u Iraku preuzela odgovornost za napade na izraelsku mornaričku bazu u Elatu 1. travnja 2024.;
J.	budući da Iran u Jemenu pruža znatnu potporu i usko je povezan s hutističkim pokretom; budući da su napadi hutista od listopada 2023. bili usmjereni na međunarodni komercijalni pomorski promet u tjesnacu Bab El-Mandeb, čime je znatno narušen pomorski promet u Crvenom moru te je ugrožena globalna gospodarska stabilnost; budući da od 19. studenoga 2023. drže taocima japansko plovilo Galaxy Leader i njegovu posadu, uključujući tri državljanina EU-a; budući da su SAD i njegovi europski saveznici presreli hutističke napade bespilotnim letjelicama; budući da je operacija pomorskih snaga EU-a ASPIDES uspostavljena u veljači 2024. radi zaštite međunarodnog pomorskog prolaza; budući da mirovni proces u Jemenu pod vodstvom UN-a ne napreduje od listopada 2023.; budući da prethodni iranski napadi, kao što je zapljena kontejnerskog broda MSC Aries, koji je plovio pod portugalskom zastavom te se na njemu nalazila estonska posada, u Hormuškom tjesnacu, predstavljaju opasnost za međunarodnu pomorsku sigurnost;
K.	budući da Iran svojim nuklearnim programom dosljedno krši uvjete Zajedničkog sveobuhvatnog akcijskog plana (ZSAP) s obzirom na to da je prekoračio ograničenja svojih zaliha uranija, povećao aktivnosti obogaćivanja na 60 %, u nuklearnim postrojenjima nastavio s operacijama koje su ograničene ZSAP-om i uspješno ometao nadzor Međunarodne agencije za atomsku energiju (IAEA); budući da su 13. rujna 2023. Francuska, Njemačka, Ujedinjena Kraljevina i SAD izrazile ozbiljnu zabrinutost Odboru guvernera IAEA-e u pogledu tih događaja; budući da je Iran upozorio Izrael da bi mogao preispitati svoju nuklearnu doktrinu nakon špekulacija da će Izrael ciljati iranska nuklearna postrojenja;
L.	budući da je Iran pružio znatnu vojnu pomoć kako bi podupro rusku ratnu agresiju na Ukrajinu, među ostalim izgradnjom tvornice bespilotnih letjelica u Rusiji i isporukom nekoliko tisuća bespilotnih letjelica (letjelica bez posade), (topničkog) streljiva i balističkih projektila zemlja-zemlja; budući da se to oružje neselektivno koristilo protiv ukrajinskog stanovništva i civilne infrastrukture; budući da je Europsko vijeće 20. srpnja 2023. uspostavilo novi okvir za restriktivne mjere usmjerene na iransku vojnu pomoć Rusiji;
M.	budući da su borci za ljudska prava, mirni prosvjednici, novinari, umjetnici, LGBTIQ zajednica, sindikalisti i sportski prvaci pretrpjeli brutalnu unutarnju represiju Irana te transnacionalnu represiju, među ostalim na tlu EU-a, posebno protivnici iranskog režima, kao što je bivši potpredsjednik Europskog parlamenta Alejo Vidal-Quadras, koji je pogođen iz vatrenog oružja, za što se sumnjiči Islamska revolucionarna garda; budući da se tisuće političkih zatvorenika trenutačno nalazi u strašnim uvjetima pritvora te da mnogi od njih čekaju izvršenje smrtne kazne; budući da u svjetskim razmjerima Iran ima najviše počinitelja kaznenih djela koji su osuđeni na smrt s obzirom na to da su, prema podacima organizacije Amnesty International, 2023. u Iranu pogubljene najmanje 853 osobe; budući da se etničke, vjerske i seksualne manjine u Iranu i dalje suočavaju s nasilnom represijom;
N.	budući da su posebni izvjestitelji UN-a upozorili na problem rodnog apartheida u Iranu; budući da su se od rujna 2022. i ubojstva Jine Mahse Amini u Iranu održali povijesni prosvjedi za prava žena; budući da je Nagrada Saharov za slobodu mišljenja za 2023. dodijeljena Jini Mahsi Amini i iranskom pokretu „Žene, život i sloboda”; budući da je iranski režim odgovorio još represivnijim pravnim okruženjem te je dodatno ograničio što žene smiju odijevati i proširio rodnu segregaciju;
O.	budući da je SAD u travnju 2019. Islamsku revolucionarnu gardu uvrstio na popis stranih terorističkih organizacija; budući da Europski parlament od početka 2023. traži da se Islamska revolucionarna garda uvrsti na EU-ov popis terorista; budući da je Islamska revolucionarna garda uključena u planiranje i/ili izvršenje desetaka operacija, ubojstava i terorističkih napada na tlu EU-a tijekom posljednjih 30 godina, uključujući napad u restoranu „Mykonos Plot” u Berlinu 1992., bombaški napad na autobus i ubojstvo petero izraelskih građana i jednog bugarskog državljanina u Bugarskoj 2012., ubojstvo iranskih disidenata u Nizozemskoj 2015. i 2017., planirani bombaški napad na iranske disidente u Parizu 2018., planirano ubojstvo troje iranskih disidenata u Danskoj 2018. i pokušaj podmetanja požara u sinagogi u Bochumu u Njemačkoj 2022.; budući da su na sastanku Vijeća za vanjske poslove 16. travnja 2024. neki ministri vanjskih poslova EU-a zatražili uvođenje sankcija protiv Islamske revolucionarne garde;
P.	budući da se procjenjuje da je dvadesetak nedužnih državljana EU-a proizvoljno pritvoreno u sklopu iranske talačke diplomacije radi iznuđivanja političkih ustupaka; budući da je Iran oteo disidente koji su se nalazili izvan njegova teritorija kako bi ih pritvorio ili pogubio u Iranu;
Q.	budući da je Iran, kao odgovor na sankcije koje mu je EU nametnuo, poduzeo mjere odmazde protiv zastupnika u Europskom parlamentu; budući da je, kao odgovor na to, Parlament u studenome 2022. odlučio da njegova izaslanstva i odbori više neće surađivati s iranskim vlastima;
R.	budući da je Vijeće 17. travnja 2024. odlučilo proširiti svoj režim sankcija protiv Irana na njegovu proizvodnju projektila i bespilotnih letjelica; budući da je vlada SAD-a uvela nove sankcije za iranske programe balističkih projektila i bespilotnih letjelica;
S.	budući da su napade iranskog režima oštro kritizirali mnogi Iranci u zemlji i izvan nje, unatoč podršci jednog dijela iranskog stanovništva koja se prikazuje u državnim medijima; budući da su navodno poduzete mjere za sprečavanje neistomišljenika da iznesu kritike nakon napada; budući da iranski režim nije legitiman predstavnik iranskog naroda;
1.	najoštrije osuđuje dosad nezabilježen napad Irana na Izrael bespilotnim letjelicama i projektilima u noći s 13. na 14. travnja 2024. kao i ozbiljnu eskalaciju i prijetnju regionalnoj sigurnosti koju on predstavlja; ponavlja svoju punu potporu sigurnosti Države Izraela i njezinih građana; izražava suosjećanje s obitelji žrtve koja je pripadala izraelskoj zajednici Beduina, sedmogodišnje djevojčice koju je teško ozlijedio šrapnel; osuđuje istodobne napade iranskih posrednika, odnosno Hezbolaha u Golanskom visoravni i hutijskog pokreta uz obalu Jemena;
2.	žali zbog napada na iranski konzulat u Damasku 1. travnja 2024., koji je uzrokovao nekoliko žrtava; podsjeća na važnost načela nepovredivosti diplomatskih i konzularnih prostora, koje se mora poštovati u svim slučajevima i u skladu s međunarodnim pravom;
3.	poziva sve strane da izbjegnu daljnju eskalaciju i poziva na maksimalnu suzdržanost i smirivanje napetosti;
4.	pozdravlja odluku EU-a o povećanju i proširenju trenutačnog režima sankcija uspostavljenog u srpnju 2023., među ostalim sankcioniranjem iranske opskrbe i proizvodnje bespilotnih bespilotnih letjelica i projektila za Rusiju i širu regiju Bliskog istoka; zahtijeva hitno uvođenje tih sankcija; poziva na sankcioniranje većeg broja pojedinaca i subjekata, kao što su Baithe Rahbari (Ured vrhovnog vođe Irana), glavni stožer iranskih oružanih snaga, središnji stožer Khatam-al Anbiya i njegov zapovjednik Gholam Ali Rashid, mornarica IRGC-a, iranski ministar obrane brigadni general Mohammad-Reza Ashtiani i direktor iranske Organizacije za svemirsku industriju Seid Nooshin; napominje da trenutačne sankcije EU-a uključuju samo šest pojedinaca i pet subjekata odgovornih za iranski nuklearni program; ističe da će te sankcije trebati produljiti nakon srpnja 2024.; poziva Vijeće da pripremi dodatne sankcije u bankarskom, naftnom i zrakoplovnom sektoru koje će se uvesti u slučaju da iranski režim dodatno eskalira situaciju, što je nedopustivo, te da o tim pripremnim mjerama unaprijed obavijesti iranske vlasti; potiče Vijeće da ocijeni najnovije sankcije SAD-a protiv Irana i razmotri dodanu vrijednost usklađivanja režima sankcija EU-a i SAD-a gdje god je to relevantno i moguće; ističe da bi te prethodno spomenute sankcije koliko je to moguće trebalo koordinirati s SAD-om, Ujedinjenom Kraljevinom, skupinom G7 i drugim saveznicima;
5.	ponavlja svoj dugogodišnji poziv Vijeću i potpredsjedniku Komisije / Visokom predstavniku Unije za vanjske poslove i sigurnosnu politiku da IRGC uvrste na EU-ov popis terorističkih organizacija i naglašava da se ta odluka već odavno trebala donijeti; ističe činjenicu da su u posljednjih nekoliko godina na europskom tlu zabilježeni deseci ubojstava i pokušaja ubojstva od strane IRGC-a;
6.	ističe snažne veze između Irana/IRGC-a, njegovih posrednika kao što su hutisti, iračke i sirijske paravojne postrojbe i organizacije s EU-ova popisa terorista, konkretno Hamas i vojno krilo Hezbolaha; poziva Vijeće i potpredsjednika Komisije / Visokog predstavnika Unije za vanjske poslove i sigurnosnu politiku da Hezbolah u cijelosti uvrste na EU-ov popis terorističkih organizacija; osuđuje iranski izvoz bespilotnih letjelica i streljiva za potporu ruskoj ratnoj agresiji na Ukrajinu;
7.	izrazito je zabrinut zbog sve veće napetosti u regiji i destabilizirajuće uloge koju iranski režim i njegova mreža nedržavnih aktera imaju na Bliskom istoku; zabrinut je zbog ozbiljnog rizika od širenja regionalne eskalacije; osuđuje sve radnje državnih i nedržavnih aktera kojima se izaziva ili potiče sve intenzivniji ciklus eskalacije; potiče sve strane da smire napetosti i da se suzdrže od prijetnje silom ili upotrebe sile u skladu sa svojim međunarodnim obvezama, posebno u skladu s člankom 2. stavkom 4. Povelje UN-a, te da postupaju s krajnjom suzdržanošću; apelira na sve aktere da u svakom trenutku u potpunosti poštuju i štite međunarodno pravo i međunarodno humanitarno pravo;
8.	poziva potpredsjednika Komisije / Visokog predstavnika Unije za vanjske poslove i sigurnosnu politiku i države članice da nastave ulagati i ulože još veće diplomatske napore s međunarodnim partnerima, među ostalim sa zemljama Perzijskog zaljeva, polazeći od nedavnih inicijativa, a posebno od prvog foruma na visokoj razini Vijeća za suradnju EU-a i zemalja Perzijskog zaljeva na ministarskoj razini koji je održan 22. travnja 2024., te da pozovu na hitno smirivanje napetosti i konstruktivan dijalog;
9.	ističe duboke posljedice rata u pojasu Gaze na stabilnost regije; žali zbog terorizma i ratnih zločina koje su Hamas i druge palestinske terorističke skupine počinili protiv Izraela te izraelskog i palestinskog naroda; poziva na trenutačno i bezuvjetno puštanje na slobodu svih izraelskih taoca u pojasu Gaze i omogućivanje trenutačnog pristupa Međunarodnog odbora Crvenog križa svim izraelskim taocima u pojasu Gaze radi pružanja medicinske skrbi; ističe obvezu Izraela da pri ostvarivanju svojeg prava na samoobranu poštuje međunarodno pravo, kako je utvrđeno u Povelji UN-a; osuđuje nesrazmjeran izraelski vojni odgovor koji je prouzročio smrt civila dosad nezabilježenih razmjera; potiče Izrael da gladnom stanovništvu pojasa Gaze omogući potpun, neometan i siguran pristup humanitarnoj pomoći i da postupa u skladu s nalozima Međunarodnog suda; ističe da bi pronalaženje dugotrajnog političkog rješenja izraelsko-palestinskog sukoba znatno poboljšalo stabilnost i izglede u regiji; ponovno izražava neupitnu potporu dvodržavnom rješenju koje bi se postiglo pregovorima na temelju linija iz 1967., s dvjema suverenim, demokratskim državama koje koegzistiraju u miru i zajamčenoj sigurnosti, s Jeruzalemom kao glavnim gradom obiju država i uz puno poštovanje međunarodnog prava;
10.	prima na znanje da Iran, Rusija i Kina sve više razmjenjuju ključne obavještajne podatke i surađuju preko fiktivnih poduzeća, napora u povezivanju svojih bankovnih sustava i prijenosa nafte na moru s isključenim lokacijskim uređajima, što sankcije EU-a čini manje učinkovitima; poziva na bolju provedbu sankcija EU-a, na hitnu nadogradnju sustava automatske identifikacije za suzbijanje sankcija i izbjegavanje embarga te na pojačani nadzor i inspekcije sumnjivih iranskih brodova;
11.	osuđuje kontinuirano nepoštovanje obveza Irana u pogledu pravne zaštite u okviru ZSAP-a i napredak njegova nuklearnog programa za koje ne postoji nikakvo vjerodostojno civilno opravdanje; naglašava da je više vjerodostojnih izvora izjavilo da vrijeme koje je trenutačno Iranu potrebno za proizvodnju plutonija koji je dostatan za proizvodnju oružja („breakout time”) iznosi nekoliko tjedana; potiče iranske vlasti da se odmah pridržavaju svojih obveza i riješe sva povezana otvorena pitanja; potiče članice skupine E3 (Francusku, Njemačku, Ujedinjenu Kraljevinu) i njezine partnere da razmotre nametanje roka Iranu za ispunjavanje njegovih obveza u okviru ZSAP-a te da se, u slučaju nepoštovanja, zajednički pozovu na mehanizam ponovnog uvođenja sankcija u skladu s Rezolucijom Vijeća sigurnosti UN-a 2231;
12.	budući da SAD posebno zabrinjava vojna suradnja Irana i Sjeverne Koreje, pogotovo na nuklearnim i balističkim raketama; budući da postoje i opravdani razlozi za brigu zbog vojne suradnje Irana s Rusijom i Pakistanom te njegovom pojačanom suradnjom s Kinom na vojnoj tehnologiji; budući da je Vijeće sigurnosti UN-a izvijestilo da su Sjeverna Koreja i Iran razmijenili dalekometnu raketnu tehnologiju i oružje, koji su dostavljeni i iranskim posrednicima na Bliskom istoku; budući da je Sjeverna Koreja opskrbila Iran ključnim dijelovima projektila i tako omogućila razvoj balističkih projektila koji mogu pogoditi mete na znatno većoj udaljenosti nego prije i time zapravo pomogla Iranu da postane raketna sila;
13.	podsjeća da se Hezbolah mora razoružati u skladu s Rezolucijom Vijeća sigurnosti UN-a 1701; osuđuje njegovu aktivnu ulogu u represiji oporbe u Libanonu i Siriji, među ostalim ubojstvo nekoliko zviždača koji su izvijestili o eksploziji luke u Bejrutu u kolovozu 2020.; osuđuje napade Hezbolaha na Izrael i izraelske zračne napade u Libanonu; hitno poziva obje strane da pokažu suzdržanost i prekinu neprijateljstva kako se ne bi dodatno pojačale napetosti; poziva Vijeće da u Hezbolah u cijelosti proglasi terorističkom organizacijom;
14.	potiče EU i države članice da konsolidiraju i pojačaju sve napore kako bi se osiguralo sigurno i trenutačno oslobađanje svih taoca s plovila Galaxy Leader, uključujući dva bugarska, jednog rumunjskog i troje ukrajinskih građana, koje hutisti drže od 19. studenoga 2023.; potiče potpredsjednika Komisije/Visokog predstavnika Unije za vanjske poslove i sigurnosnu politiku i države članice da u tu svrhu pojačaju svoje diplomatsko djelovanje i da surađuju sa svim relevantnim dionicima kako bi se zajamčio siguran povratak zarobljenih Europljana bez daljnje odgode; oštro osuđuje nezakonito presretanje, ukrcavanje i zadržavanje plovila MSC Aries koje plovi pod portugalskom zastavom i njegove posade, koje su počinili subjekti pod izravnom ili neizravnom kontrolom iranske vlade; hitno traži da se smjesta puste na slobodu; pozdravlja odluku Vijeća EU-a o pokretanju pomorske vojne operacije EU-a ASPIDES kako bi se zaštitila sloboda plovidbe uz obalu Jemena, u bliskoj suradnji s regionalnim akterima;
15.	osuđuje iransku talačku diplomaciju; zahtijeva trenutačno i bezuvjetno puštanje na slobodu Johana Floderusa, švedskog državljanina i dužnosnika EU-a koji je proizvoljno pritvoren u Teheranu i koji se i dalje nalazi u zatvoru u Iranu u nehumanim uvjetima; potiče EU da pokrene strategiju za njezino suzbijanje, koja uključuje posebnu radnu skupinu, kako bi se bolje pomoglo obiteljima pritvorenika i učinkovito spriječilo daljnje uzimanje talaca; poziva na odvraćanje od svih neobveznih putovanja građana EU-a u Iran; poziva Iran da odmah i bezuvjetno pusti na slobodu sve državljane EU-a, uključujući službenika Europske službe za vanjsko djelovanje Johana Floderusa, te sve ostale političke zatvorenike;
16.	osuđuje sankcije koje su iranske vlasti nametnule zastupnicima u Europskom parlamentu; ponovno potvrđuje da se međuparlamentarni dijalog mora zaustaviti sve dok se te sankcije protiv europskih zastupnika ne ukinu;
17.	poziva Komisiju da pokrene široku strategiju za rješavanje pitanja transnacionalne represije iranskog režima u EU-u i smatra da bi se tom strategijom trebali promicati tehnički alati za sprečavanje takve represije; poziva na sankcije protiv članova obitelji istaknutih članova IRGC-a koji studiraju ili rade u EU-u te na mjere za sprečavanje svakog uznemiravanja ili zastrašivanja iranske dijaspore u EU-u, među ostalim na kampusima; poziva europske obavještajne službe, timove za odgovor na računalne sigurnosne incidente (CSIRT-ove), Obavještajni i situacijski centar EU-a, Agenciju EU-a za kibersigurnost i radnu skupinu East StratCom da aktivno surađuju u suzbijanju i odvraćanju dezinformacija na internetu koje lansira Iran/IRGC/iransko Ministarstvo za obavještajnu djelatnost te kibernetičkih operacija i operacija zastrašivanja usmjerenih protiv iranske dijaspore; poziva države članice EU-a da se aktivno suprotstave pokušajima Irana da proširi svoju revolucionarnu ideologiju na tlu EU-a;
18.	poziva EU i države članice da oporbi u Iranu pruže potporu u pogledu kibernetičke sigurnosti te besplatne i dostupne virtualne privatne mreže (VPN) ili druge alate za izbjegavanje mjera;
19.	osuđuje masovnu nacionalnu represiju iranskih vlasti nad ženama koje krše strašni zakon o nošenju hidžaba; s dubokom zabrinutošću primjećuje nedavno povećanje primjene smrtne kazne u Iranu i ponavlja svoj poziv na njezino ukidanje;
20.	izražava punu potporu i solidarnost s iranskim civilnim društvom i demokratskim snagama; poziva EU i njegove države članice da povećaju potporu borcima za ljudska prava koji moraju napustiti Iran, među ostalim pružajući im brzi pristup vizama i azilu, te da pruže tehničku potporu onima koji pomažu iranskom civilnom društvu, osiguravajući pritom iransku odgovornost za te aktivnosti;
[bookmark: _GoBack]21.	nalaže svojoj predsjednici da ovu Rezoluciju proslijedi Vijeću, Komisiji, potpredsjedniku Komisije / Visokom predstavniku Unije za vanjske poslove i sigurnosnu politiku, glavnom tajniku Ujedinjenih naroda, vladi i parlamentu Irana te vladi i parlamentu Izraela.

